
PATVIRTINTA
Šakių rajono savivaldybės administracijos direktoriaus
2024 m. gegužės     d. įsakymu Nr. AT-


[bookmark: _Hlk165906897]ASMENS SIUNTIMO PAS NEDIRBANČIŲ ASMENŲ ATVEJO VADYBININKĄ TVARKOS APRAŠAS

I SKYRIUS
BENDROSIOS NUOSTATOS

1. Asmens siuntimo pas nedirbančių asmenų atvejo vadybininką tvarkos aprašas (toliau – Aprašas) parengtas vadovaujantis Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“. 
2. Šis Aprašas reglamentuoja asmens siuntimo pas Šakių rajono savivaldybės administracijos Socialinės paramos skyriaus nedirbančių asmenų atvejo vadybininką (toliau – Atvejo vadybininkas), asmens sutikimo dalyvauti Užimtumo didinimo programoje pasirašymo bei pasirašyto Susitarimo dėl integracijos į darbo rinką įgyvendinimo sąlygas bei tvarką. 
3. Pas Atvejo vadybininką dėl dalyvavimo Užimtumo didinimo programos paslaugų teikime siunčiami Užimtumo tarnyboje registruoti asmenys, nurodyti Lietuvos Respublikos užimtumo įstatymo 48 straipsnio 2 dalyje. 
4. Apraše vartojamos sąvokos suprantamos taip, kaip jos apibrėžtos 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas (ES) 2016/679), Užimtumo įstatyme, Lietuvos Respublikos piniginės socialinės paramos nepasiturintiems gyventojams įstatyme, Lietuvos Respublikos socialinių paslaugų įstatyme, Lietuvos Respublikos gyvenamosios vietos deklaravimo įstatyme ir Lietuvos Respublikos vietos savivaldos įstatyme.

II SKYRIUS
SIUNTIMO SĄLYGOS IR TVARKA

5. Šakių rajono savivaldybės administracijos darbuotojai ir (ar) NVO darbuotojai, seniūnijos, kurioje gyvena asmuo, seniūnas, socialiniai darbuotojai, šeimos atvejo vadybininkai, nustatę, kad asmeniui tikslinga dalyvauti užimtumo didinimo programoje, nukreipia jį į Užimtumo tarnybos Kauno klientų aptarnavimo departamento Šakių skyrių, arba Užimtumo tarnyba pati nustačiusi, kad asmeniui tikslinga dalyvauti Užimtumo didinimo programoje, su asmeniu sudaro individualaus užimtumo veiklos planą, kaip numatyta Darbo rinkos paslaugų teikimo sąlygų ir tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. liepos 21 d. įsakymu Nr. A1-394 „Dėl Darbo rinkos paslaugų teikimo sąlygų ir tvarkos aprašo patvirtinimo“, 34 punkte, kuriame numato dalyvavimą Užimtumo didinimo programoje ir siunčia Užimtumo įstatymo 48 straipsnio 2 dalies 11 punkte nurodytus asmenis pas nedirbančių asmenų atvejo vadybininką.
6. Priemonių koordinatorius Užimtumo įstatymo 48 straipsnio 2 dalies 1-10 punktuose nurodytus asmenis siunčia pas Atvejo vadybininką, jeigu nustato, kad jie nėra pasirengę dalyvauti Priemonėse ir būtų tikslinga šiems asmenims teikti Paslaugas.  
7. Užimtumo tarnybos specialistas, siųsdamas asmenis pas Atvejo vadybininką, per Užimtumo tarnybos valdomą informacinę sistemą suformuoja siūlymą asmeniui dalyvauti  Užimtumo didinimo programos paslaugų teikime. 

III SKYRIUS
ASMENS SUTIKIMAS DALYVAUTI UŽIMTUMO DIDINIMO PROGRAMOJE

8. Atvejo vadybininkas, gavęs Aprašo 6-7 punktuose nurodytą siuntimą / siūlymą, susisiekia su asmeniu ir suderina pirminės konsultacijos laiką ne vėliau kaip per 5 darbo dienas nuo siuntimo / siūlymo dalyvauti Užimtumo didinimo programoje gavimo dienos. 
9. Atvejo vadybininkas pirmo susitikimo su asmeniu metu, prieš pradėdamas pirminį asmens vertinimą:
9.1. supažindina asmenį su Užimtumo didinimo programa;
9.2. informuoja asmenį, kad siekiant nustatyti jo tinkamumą dalyvauti Užimtumo didinimo programoje, apie jį bus renkami duomenys iš valstybės registrų (kadastrų), žinybinių registrų, valstybės informacinių sistemų ir kitų informacinių sistemų bei kitų šiems subjektams prieinamų oficialių informacijos šaltinių, nurodo šių duomenų saugojimo terminus, duomenų tvarkytoją, duomenų gavėjus ir duomenų subjekto teises bei jų įgyvendinimo tvarką;
9.3. pateikia asmeniui pasirašyti sutikimo dalyvauti Užimtumo didinimo programoje formą (toliau – Sutikimas) (Aprašo 1 priedas).    
10. Pasirašius Sutikimą, Atvejo vadybininkas per 3 darbo dienas pateikia informaciją Užimtumo tarnybos informacinėje sistemoje apie asmens sutikimą dalyvauti Užimtumo didinimo programoje.
11. Jei asmuo atsisako pasirašyti Sutikimą, Atvejo vadybininkas tai pažymi įrašydamas žodžius „Pasirašyti atsisakė“, nurodo savo vardą, pavardę ir pareigas. 
12. Asmuo laikomas nedalyvavusiu Užimtumo didinimo programoje, jei atsisakė pasirašyti Sutikimą arba suderintu laiku neatvyko į pirminę konsultaciją pas Atvejo vadybininką be pateisinamų priežasčių (liga, artimo asmens mirtis ir pan.).  
13.  Pirminis asmens vertinimas atliekamas tik asmeniui sutikus dalyvauti Užimtumo didinimo programoje. 

IV SKYRIUS
ASMENS POREIKIŲ IR GALIMYBIŲ VERTINIMAS

14. Atvejo vadybininkas atlieka asmens poreikių ir galimybių įvertinimą, užpildydamas Asmens poreikių ir galimybių vertinimo anketos formą (Aprašo 2 priedas) pagal:
14.1. Užimtumo tarnybos pateiktą informaciją apie asmens įsidarbinimą ribojančias aplinkybes, darbo paiešką, teiktas ir teikiamas paslaugas, taikytas ir taikomas priemones bei kitą Darbo ieškančio asmens kortelėje esančią informaciją;
14.2. Savivaldybės administracijos Socialinės paramos skyriaus informaciją apie asmeniui teiktą socialinę paramą ir socialines paslaugas;
14.3. NVO informaciją apie asmens dalyvavimą jų vykdytuose ir kituose projektuose, skirtuose socialinę atskirtį patiriantiems nedirbantiems asmenims;
14.4. kitą asmens pateiktą informaciją, susijusią su galimybėmis ir kliūtimis jam integruotis į darbo rinką.
15. Atvejo vadybininkas išanalizuoja turimą informaciją apie asmenį, Asmens poreikių ir galimybių vertinimo anketoje įrašo savo išvadas, pastebėjimus.
16. Atlikęs asmens poreikių ir galimybių įvertinimą, užpildęs Asmens poreikių ir galimybių įvertinimo anketos formą, Atvejo vadybininkas organizuoja Atvejo komandos susitikimą, kuriame apibūdina asmens situaciją (aptaria surinktą informaciją ir prieitas išvadas, pastebėjimus, atlikus pirminį asmens vertinimą, jo poreikių ir galimybių įvertinimą).  
17. Po Atvejo komandos susitikimo, Atvejo vadybininkas parenka asmeniui reikalingas Paslaugas, atsižvelgdamas į Atvejo komandos pateiktus pasiūlymus dėl Paslaugų, parinkimo, jų apimties, teikimo eiliškumo.


V SKYRIUS
[bookmark: _Hlk165380701]SUSITARIMO DĖL DALYVAVIMO UŽIMTUMO DIDINIMO PROGRAMOJE PASIRAŠYMAS BEI JO ĮGYVENDINIMAS

18. Atvejo vadybininkas, bendradarbiaudamas su asmeniu, parengia susitarimą dėl integracijos į darbo rinką (toliau – Susitarimas) (Aprašo 3 priedas), kuriame nurodomos jo ir asmens teisės bei pareigos, numatomos teikti paslaugos, jų apimtis, teikėjai, teikimo eiliškumas ir tvarka. Esant poreikiui taip pat parengia Susitarimo papildymą,  kuriame nurodomos jo ir asmens teisės bei pareigos, numatomos teikti paslaugos, jų apimtis, teikėjai, teikimo eiliškumas ir tvarka.
19. Atvejo vadybininkas koordinuoja Susitarimo įgyvendinimą, renka susijusią informaciją su jo įgyvendinimu, asmens pasiektais rezultatais dalyvaujant Užimtumo didinimo programoje (pasiektas rezultatas, data) ir teikia Atvejo komandai bei rengia Susitarimo pakeitimo, papildymo ir nutraukimo projektus (Aprašo 4 priedas). 
20. Pasirašius Susitarimą, Atvejo vadybininkas, iki pradedant teikti paslaugas, suorganizuoja asmens susitikimą (-us) su vykdant Susitarimą numatytų teikti paslaugų ar priemonių teikėjais; o prireikus Atvejo komandai pasiūlius – su potencialiais darbdavio atstovais.
21. Atvejo vadybininkas, nustatęs kad suteiktos visos Susitarime numatytos paslaugos arba gavęs informacijos, kad Susitarimas nevykdomas, siūlo Atvejo komandai įvertinti asmenį ir spręsti dėl Susitarimo pakeitimo ar nutraukimo tikslingumo.
22. Atvejo vadybininkas apie Susitarimo nutraukimą per 3 darbo dienas informuoja Užimtumo tarnybą (nurodomas vardas, pavardė, gimimo data, Susitarimo numeris ir nutraukimo data) el. paštu. 

VI SKYRIUS
BAIGIAMOSIOS NUOSTATOS

23. Atvejo vadybininkas asmenį, atitinkantį šio Aprašo 12 punktą, informuoja apie tai, kad šildymo išlaidų, išlaidų karštam ir geriamajam vandeniui kompensacija neskiriama arba nutraukiamas minėtųjų kompensacijų teikimas, taip pat piniginė socialinė parama neskiriama arba skiriama tik vaikams, vadovaujantis Piniginės socialinės paramos teikimo nepasiturintiems Šakių rajono savivaldybės gyventojams tvarkos aprašu, patvirtintu Šakių rajono savivaldybės tarybos 2020 m. spalio 23 d. sprendimu Nr. T-295 „Dėl piniginės socialinės paramos teikimo nepasiturintiems Šakių rajono savivaldybės gyventojams tvarkos aprašo patvirtinimo“. 
24. Visi asmens pasirašyti dokumentai saugomi Lietuvos Respublikos dokumentų ir archyvų nustatyta tvarka Lietuvos vyriausiojo archyvaro nustatytais terminais Atvejo vadybininko sukurtoje užimtumo didinimo programos dalyvio byloje. 
25. Aprašas gali būti papildomas, keičiamas ar pripažįstamas netekęs galios Savivaldybės administracijos direktoriaus įsakymu. 
__________________________________


